Geen salarisse vir hotelwerkers - Labour - Erongo
Friday, April 23rd, 2021 03:56:27
Unie gee nie gehoor
04 February 2021 | Labour
René Garny; Bestuurder; "Dit raak ons almal."
Richard Haoseb oorhandig die groep se petisie aan René Garney van die hotel. Foto Iréne-Mari van der Walt
Werknemers van die Swakopmund Hotel & Vermaaklikheidsentrum het vanoggend 'n petisie aan 'n hotelbestuurder, René Garny, oorhandig.
Die groep is reeds 10 maande sonder 'n inkomste ná die hotel tydens die Covid-19-pandemie bedrywighede gestaak het.
In die petisie gee werknemers die bestuur van beide aandeelhouers – die Suid-Afrikaanse maatskappy Legacy Hotels & Resorts en TransNamib – drie dae om hulle van aangesig-tot-aangesig te ontmoet.
Garny het gesê hy kan nie namens die hotel of aandeelhouers kommentaar lewer nie, maar het wel gesê die kwessie "raak almal".
Die hotelwerkers meen hierdie probleem het nie weens die pandemie onstaan nie, maar is dit eerder die eindproduk van 'n magstryd tussen die aandeelhouers.
Die groep het op 7 Januarie 2021 'n brief ontvang wat aanvoer dat die aanpassing van werksure, en uiteraard salarisse, nie moontlik sal wees nie.
"Hierdie is nie moontlik nie weens 'n gebrek aan geld as gevolg van 'n verskil tussen die aandeelhouers," het Pieter Loubser, die personeel- en opleidingsbestuurder van die hotel, geskryf.
Volgens Loubser se brief het 'n hofsaak tussen die twee partye op 10 November verlede jaar ten gunste van Legacy beslis, maar TransNamib het toe die proses vertraag deur op 15 Desember te appéleer.
TransNamib se woordvoerder, Abigail Raubenheimer, sê dat die nasionale karwyer nie betrokke is by die alledaagse besluite van die hotel nie.
"Ons het empatie met die werknemers se situasie. [Maar] as 'n aandeelhouer is TransNamib nie betrokke by die dag-tot-dag besluite wat die bestuur van die hotel bepaal nie. Ons hoop dat die hangende hofsaak so gou as moontlik opgelos sal word sodat ons die groep se probleme kan aanspreek."
Die werkers voer aan dat hulle nie meer kan oorleef nie; dat daar weens wanbetaling op hul meubels en huishoudelike toestelle beslag gelê is.
"Meeste van ons het gesinne en kinders wat moet skool toe gaan. Hoe verduidelik ons vir ons kinders dat daar nie geld is om skryfbehoeftes en uniforms te koop nie? Hoe sê ons vir ons kinders wat verlede jaar goeie punte behaal het in matriek, dat hulle by die huis moet sit omdat daar nie geld is vir registrasiefooie nie?" wou Richard Haoseb, een van die werkers, weet.
Die groep skryf in hul petisie dat hul kontrakte met die hotel hulle verbied om elders werk te soek.
Sout in wonde
Die werkers sê voorts die Namibiese Voedsel- en Verwante Werkersunie (NAFAU) het hulle in hierdie tyd afgeskeep. "Ons het met die polisie gereël om 'n vreedsame optog te hou, maar toe ons die verkeersdepartement bel, het hulle gesê die aksie is deur iemand by NAFAU afgestel," sê Haoseb
Hy meen egter die groep sal sonder NAFAU voortgaan indien die unie nie bystand wil bied nie.
"Sou die aandeelhouers nie aan ons eise gehoor gee nie, sal julle ons gesigte elke dag sien tot julle moeg is vir ons. Ons sal geraas maak met of sonder NAFAU."